Na temelju članka 56. Zakona o proračunu (NN br. 144/21), članka 5. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Grada Splita KLASA: 400-08/23-01/4, URBROJ: 2181-1-03/1-23-2 od 24. svibnja 2023. i članka 58. Statuta Osnovne škole Žrnovnica Školski odbor Osnovne škole Žrnovnica dana 21. srpnja 2023. godine donosi:

**PRAVILNIK O OSTVARIVANJU I KORIŠTENJU NENAMJENSKIH DONACIJA I VLASTITIH PRIHODA**

 **Članak 1.**

Ovim Pravilnikom o ostvarivanju i korištenju nenamjenskih donacija i vlastitih prihoda (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja nenamjenskih donacijama i vlastitim prihodima Osnovne škole Žrnovnica (u daljnjem tekstu: Škola).

Odredbe ovog Pravilnika ne odnose se na: prihode koje Škola ostvari od nadležnog proračuna za financiranje redovite djelatnosti, pomoći od nenadležnih proračuna i drugih institucija u sustavu javnog sektora, prihode ostvarene namjenski s ciljem provedbe EU projekata, prihode od namjenskih donacija, prihode za posebne namjene (uplate roditelja za sufinanciranje usluge i sl.), prihode od prodaje i/ili zamjene imovine i naknade s naslova osiguranja.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

**Članak 2.**

Škola može ostvarivati nenamjenske donacije od fizičkih osoba, neprofitnih organizacija, trgovačkih društava i ostalih subjekata izvan općeg proračuna.

Nenamjenske donacije Škola može koristiti za podmirenje rashoda redovnog poslovanja kojima se poboljšava standard i unapređuje djelatnost.

 **Članak 3.**

Vlastitim prihodima smatraju se prihodi koje Škola ostvari od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

Škola može ostvarivati vlastite prihode, ukoliko osnivač Škole svojom odlukom drugačije ne odluči, od:

1. davanja na korištenje učioničkog i drugog prostora škole i to: dvorana za tjelesnu i zdravstvenu kulturu, učionice opće namjene, specijalizirane učionice i višenamjenski prostor,
2. prodaje roba i usluga školske zadruge.

 **Članak 4.**

Učionički i drugi prostor Škole i to: dvorana za tjelesnu i zdravstvenu kulturu, učionice opće namjene, specijalizirane učionice i višenamjenski prostor mogu se dati na korištenje udrugama, ustanovama i pravnim osobama (u daljnjem tekstu: korisnik) za obavljanje odgojno-obrazovnih, kulturnih, socijalnih, humanitarnih, znanstvenih, zdravstvenih, sportskih i tehničkih aktivnosti te drugih poslova i djelatnosti pod uvjetom da se korištenjem prostora ne ometa ostvarivanje redovnog nastavnog plana i programa, slobodne i izvannastavne aktivnosti, aktivnosti školskog sporta i školskih sportskih natjecanja.

 **Članak 5.**

Prostor iz članka 4. ovog Pravilnika zainteresiranom korisniku dodjeljuje se na određeno vremensko razdoblje ili za povremeno korištenje temeljem postupka, načina i uvjeta propisanih Pravilnikom o davanju na korištenje prostora u objektima osnovnih škola čiji je osnivač Grad Split.

**Članak 6.**

 U Školi djeluje učenička zadruga Mosorsko zvonce koja je dragovoljna interesna učenička organizacija, koja pridonosi postizanju odgojno obrazovnih i gospodarskih ciljeva Škole kao oblik izvannastavne aktivnosti.

Učenici pod mentorstvom voditeljica sekcija u zadruzi uzgajaju, proizvode i izrađuju razne predmete koje kasnije mogu izlagati i prodavati na sajmovima.

Za svaku pojedinu robu i/ili uslugu zadrugari će izraditi kalkulaciju, a cijena pojedine robe i/ili usluge utvrdit će se u skladu s kalkulacijom.

Cijene se formiraju cjenicima koje donosi povjerenstvo zadruge, a odobrava ravnateljica Škole.

**Članak 7.**

Evidencija o sklopljenim ugovorima o zakupu i najmu vodi se u tajništvu Škole, a nadzor i naplatu vlastitih prihoda vodi računovodstvo Škole, i to prema Proceduri praćenja i naplate prihoda i primitaka Škole.

**Članak 8.**

O korištenju i rasporedu nenamjenskih donacija i vlastitih prihoda Škole odlučuje Školski odbor prilikom donošenja financijskog plana.

**Članak 9.**

Ostvareni vlastiti prihodi koriste se prvenstveno za podmirenje rashoda Škole nastalih obavljanjem tih poslova odnosno realizacijom programa i aktivnosti temeljem kojih su vlastiti prihodi ostvareni.

Pokriće rashoda za zaposlenike iz vlastitih prihoda moguće je samo iznimno, uz prethodnu suglasnost nadležnog upravnog tijela Grada Splita.

**Članak 10.**

Nenamjenske donacije i vlastiti prihodi ostvareni u iznosu većem od potrebnog za podmirenje rashoda nastalih obavljanjem tih poslova, mogu se koristiti za nabavu i održavanje nefinancijske imovine, te za ostale rashode redovitog poslovanja.

**Članak 11.**

Škola može preuzimati obveze i plaćati ih po stavkama rashoda isključivo do iznosa naplaćenih prihoda.

Vlastiti prihodi i nenamjenske donacije mogu se izvršavati iznad planiranih iznosa, a do visine uplaćenih, odnosno prenesenih sredstava.

Vlastiti prihodi i nenamjenske donacije koji nisu iskorišteni u prethodnoj godini prenose se u proračun za tekuću godinu.

**Članak 12.**

Nadzor nad ostvarivanjem i korištenjem prihoda sukladno odredbama ovog Pravilnika provodi nadležno upravno tijelo Grada Splita.

Nadležno upravno tijelo i/ili upravno tijelo za financije Grada Splita može zatražiti detaljniji opisni izvještaj o izvršenju i korištenju vlastitih prihoda i nenamjenskih donacija.

Sadržaj i rokove dostave detaljnijeg opisnog izvještaja o izvršenju vlastitih prihoda i nenamjenskih donacija utvrđuje tijelo iz stavka 2. ovog članka u zahtjevu za dostavom dodatnog izvještaja.

Ostvarivanje i korištenje vlastitih prihoda i nenamjenskih donacija evidentira se kroz sustav riznice, a prema uputama upravnog tijela za financije Grada Splita.

**Članak 13**.

Danom stupanja na snagu ovog Pravilnika prestaje važiti Pravilnik o ostvarivanju i korištenju vlastitih prihoda KLASA: 003-05/20-01/6, URBROJ: 2181-67-01-20-1 od 30. prosinca 2020. godine.

**Članak 14.**

Ovaj Pravilnik stupa na snagu osmog dana od dana objave na oglasnoj ploči Škole.

 PREDSJEDNICA ŠKOLSKOG ODBORA

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Tamara Treskavica Bašić, prof.

Ovaj Pravilnik objavljen je na oglasnoj ploči Škole dana 21. srpnja 2023.., a stupio je na snagu dana 29. srpnja 2023.

 RAVNATELJICA

 **\_\_\_\_\_\_\_\_\_\_\_\_\_\_\_\_\_\_\_\_\_**

Matija Šitum, prof.

KLASA: 011-03/23-02/2

URBROJ: 2181-1-266-02-23-1

 